Zajačik, Vladimír, poslanec NR SR (2021-12-14):
Ďakujem pekne, pán predsedajúci. Kolegynky, kolegovia, Národná rada schválila dňa 25. novembra 2021 zákon, ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony. Prezidentka Slovenskej republiky podľa čl. 102 ods. 1 písm. 1 (písm. o, pozn. red.) Ústavy Slovenskej republiky vrátila Národnej rade uvedený zákon na opätovné prerokovanie a vo svojom rozhodnutí uviedla dôvody, ktoré ju viedli k tomu, aby využila svoju právomoc a ktorá jej vyplýva z Ústavy Slovenskej republiky. Na základe uvedeného predseda Národnej rady svojím rozhodnutím č. 848 z 10. decembra 2021 podľa § 90 ods. 2 zákona o rokovacom poriadku pridelil predmetný zákon vrátený prezidentkou Slovenskej republiky na opätovné prerokovanie Národnou radou týmto výborom: ústavnoprávnemu výboru a výboru pre pôdohospodárstvo a životné prostredie. Ako gestorský výbor určil výbor pre pôdohospodárstvo a životné prostredie a súčasne určil lehotu na jeho prerokovanie. Prezidentka Slovenskej republiky vo svojom rozhodnutí z 10. decembra 2021 č. 5705-2021-KPSR uviedla dôvody na vrátenie zákona, ktoré sú odôvodnené v častiach II a III a navrhla, aby Národná rada zákon po opätovnom prerokovaní schválila so zmenami, ktoré sú uvedené v časti IV nasledovne: 1. V čl. I sa vypúšťa 12. bod a 32. bod. A doterajšie body sa primerane prečíslujú. 2. V čl. I doterajší 35. bod znie: „35. V § 15 ods. 4 sa slová „1 písm. c) až g) odseku 6 a odseku 7 písm. b) a h)“ nahrádzajú slovami „1 písm. a), c) až g) odseku 5, odseku 6 a odseku 7 písm. b), h), k) a l)“ slová „§ 12 ods. 4“ sa nahrádzajú slovami „§ 12 ods. 3“ a vypúšťajú sa slová „§ 27 ods. 3 a 6“ a slová „§ 29 ods. 3“.“ Určené výbory prerokovali predmetný zákon v lehote určenej rozhodnutím predsedu Národnej rady Slovenskej republiky takto: Ústavnoprávny výbor rokoval dňa 14. decembra 2021, avšak neprijal uznesenie, keďže návrh uznesenia nezískal súhlas nadpolovičnej väčšiny všetkých poslancov podľa § 84 ods. 3 Ústavy Slovenskej republiky a § 52 ods. 4 zákona o rokovacom poriadku Národnej rady v znení neskorších predpisov. Výbor pre pôdohospodárstvo a životné prostredie prerokoval zákon a uznesením č. 317 z 9. októbra 2019 odporučil Národnej rade Slovenskej republiky zákon schváliť v pôvodnom znení. Gestorský výbor prijal odporúčanie pre Národnú radu podľa § 90 ods. 5 zákona o rokovacom poriadku hlasovať: 1. spoločne o pripomienkach prezidentky pod bodmi 1 a 2 uvedených v II. časti spoločnej správy, 2. o predmetnom zákone vrátenom prezidentkou Slovenskej republiky na opätovné prerokovanie Národnou radou s odporučením gestorského výboru zákon schváliť v pôvodnom znení. Spoločná správa výborov Národnej rady o výsledku prerokovania predmetného zákona vráteného prezidentkou Slovenskej republiky na opätovné prerokovanie Národnou radou bola schválená uznesením výboru pre pôdohospodárstvo a životné prostredie č. 182 zo 14. decembra 2021. V citovanom uznesení výbor poveril spoločného spravodajcu výborov poslanca Vladimíra Zajačika informovať Národnú radu v súlade s § 80 ods. 2 zákona o rokovacom poriadku o výsledkoch rokovania výborov a odôvodniť návrh a stanovisko výboru na schôdzi Národnej rady. Pán predsedajúci, prosím, otvorte rozpravu.